Christina Hodson & Margot Robbie Kembali Bekerjasama Dalam Filem Terbaru Pirates Of The Caribbean
Penulis lakonlayar dan pelakon Birds of Prey, Christina Hodson dan Margot Robbie kembali bekerjasama dalam filem terbaru Pirates of the Caribbean, lapor The Hollywood Reporter. Butiran plot masih lagi tidak didedahkan memandangkan filem tersebut masih diperingkat awal. Menurut sumber, filem terbaru ini bukanlah spin off kepada francais Pirates of the Caribbean yang diterajui karakter Jack Sparrow, sebaliknya ia akan memaparkan jalan cerita dan karakter yang baru, diilhamkan dari permainan Disneyland Pirates of the Caribbean.  Ini bermakna, filem lakonan Margot Robbie ini tidak mempunyai apa-apa kaitan dengan filem keenam francais Pirates of the Caribbean yang kini sedang dirancang pencipta Chernobyl, Craig Mazin dan Ted Elliott. Sebelum ini, terdapat khabar angin yang mengatakan pihak studio merancang sebuah filem reboot yang akan diterajui Karen Gillan, Daisy Ridley dan Emma Watson. Jerry Bruckheimer yang telah terlibat dengan francais Pirates of the Caribbean sejak 2003 akan bertindak selaku penerbit, manakala Christina Hodson akan menulis lakonlayar untuk filem yang diterajui Margot Robbie ini.